Na podlagi tretjega odstavka 14. člena Zakona o varstvu okolja -ZVO-2 (Uradni list RS, št. [44/22](https://www.uradni-list.si/glasilo-uradni-list-rs/vsebina/2022-01-0873), [18/23](https://www.uradni-list.si/glasilo-uradni-list-rs/vsebina/2023-01-0348) – ZDU-1O, [78/23](https://www.uradni-list.si/glasilo-uradni-list-rs/vsebina/2023-01-2478) – ZUNPEOVE in [23/24](https://www.uradni-list.si/glasilo-uradni-list-rs/vsebina/2024-01-0693)), 219. člena Pravilnika o postopkih za izvrševanje proračuna Republike Slovenije
(Uradni list RS, št. [50/07](https://www.uradni-list.si/glasilo-uradni-list-rs/vsebina/2007-01-2694), [61/08](https://www.uradni-list.si/glasilo-uradni-list-rs/vsebina/2008-01-2615), [99/09](https://www.uradni-list.si/glasilo-uradni-list-rs/vsebina/2009-01-4372) –ZIPRS1011, [3/13](https://www.uradni-list.si/glasilo-uradni-list-rs/vsebina/2013-01-0109), [81/16](https://www.uradni-list.si/glasilo-uradni-list-rs/vsebina/2016-01-3446), [11/22](https://www.uradni-list.si/glasilo-uradni-list-rs/vsebina/2022-01-0202), [96/22](https://www.uradni-list.si/glasilo-uradni-list-rs/vsebina/2022-01-2394), [105/22](https://www.uradni-list.si/glasilo-uradni-list-rs/vsebina/2022-01-2603) – ZNŠPP, [149/22](https://www.uradni-list.si/glasilo-uradni-list-rs/vsebina/2022-01-3730), [106/23](https://www.uradni-list.si/glasilo-uradni-list-rs/vsebina/2023-01-3058) in [88/24](https://www.uradni-list.si/glasilo-uradni-list-rs/vsebina/2024-01-2675)) in sklepa župana Mestne občine Nova Gorica o začetku postopka za izbiro projektov s področja varstva okolja v Mestni občini Nova Gorica v letu 2025 št. 354-0071/2025 – 2 z dne 18.4.2025 Mestna občina Nova Gorica, Trg Edvarda Kardelja 1, 5000 Nova Gorica, objavlja

# Javni razpis za sofinanciranje projektov s področja varstva okolja

# v Mestni občini Nova Gorica v letu 2025

## Predmet javnega razpisa

Predmet javnega razpisa je sofinanciranje projektov na temo ozaveščanja, informiranja in izobraževanja o varstvu okolja, ki jih bodo v letu 2025 prijavitelji realizirali na območju Mestne občine Nova Gorica.

## Cilji javnega razpisa

Cilji javnega razpisa so:

* spodbujanje trajnostnega razvoja in ohranjanja naravnih virov,
* izboljšanje kakovosti okolja in bivanja v Mestni občini Nova Gorica,
* povečanje ozaveščenosti prebivalcev o pomenu varstva okolja,
* spodbujanje prebivalcev k uporabi alternativnih načinov premikanja (spodbujanje trajnostne mobilnosti),
* podpora projektom, ki prispevajo k zmanjšanju negativnih vplivov na okolje,
* spodbujanje sodelovanja različnih deležnikov pri okoljskih pobudah.

## Pogoji za sodelovanje na javnem razpisu

Prijavitelji na javni razpis morajo izpolnjevati naslednje pogoje:

* so nevladne organizacije in neprofitne organizacije, ki aktivno delujejo na področju varstva okolja, ohranjanja narave ali urejanja krajine (pravne osebe, ustanovljene na podlagi Zakona o društvih, Zakona o ustanovah in zasebni zavodi, ustanovljeni na osnovi Zakona o zavodih),
* aktivnosti projekta se morajo izvajati na območju Mestne občine Nova Gorica,
* vsebina projekta mora ustrezati predmetu javnega razpisa,
* projekt je neprofitne oziroma nekomercialne narave (višina prihodkov ne sme biti višja od višine odhodkov),
* imeti morajo urejeno dokumentacijo v skladu z zakoni in predpisi, ki urejajo njihovo delovanje,
* zagotovljene morajo imeti pravne, materialne, prostorske, kadrovske in organizacijske pogoje za izvedbo projekta,
* so v celoti izpolnili vse pogodbene obveznosti do Mestne občine Nova Gorica na podlagi javnih razpisov iz preteklih let, če so na njih sodelovali,
* v postopku javnega razpisa podajo izjavo, da dovoljujejo objavo podatkov o prijavitelju in o prijavljenem projektu z namenom objave rezultatov razpisa na spletni strani Mestne občine Nova Gorica, skladno s predpisi o dostopnosti informacij javnega značaja,
* prijavljeni projekt prijavitelja se ne sme financirati iz sredstev drugih javnih razpisov oziroma iz proračunskih postavk Mestne občine Nova Gorica,
* v postopku javnega razpisa podajo izjavo, da se strinjajo s pogoji in kriteriji tega javnega razpisa oz. celotno razpisno dokumentacijo,
* morajo imeti zagotovljena lastna finančna sredstva najmanj v višini 20 % vrednosti prijavljenega projekta (med lastna sredstva se štejejo članarine, donacije, vsa sredstva prejeta iz katerihkoli drugih virov ter prostovoljno delo, v višini največ 10% predvidenih lastnih sredstev).

Prijavitelj lahko na javni razpis prijavi največ 1 (en) projekt, sicer se vloga kot neustrezna zavrže.

**Projekt** so posamične aktivnosti ali sklop aktivnosti, ki prispevajo k izboljšanju okoljskih razmer, zmanjševanju negativnih vplivov na naravo, prilagajanju ali blaženju podnebnih sprememb ter spodbujajo trajnostne prakse in ozaveščenost prebivalcev.

**Predmet sofinanciranja bodo:**

* + promocijski projekti (zloženke, filmčki, brošure, letaki in drugi izdelki),
	+ demonstracijski projekti (pohodi, delavnice, predstavitve, predavanja, prireditve),
	+ projekti čiščenja in urejanja javnih površin,
	+ projekti, ki temeljijo na sodelovanju in povezovanju društev ter ustanov v skupnih prizadevanjih za promocijo varstva okolja in narave,
	+ projekti, ki so zanimivi za javnost in so učinkoviti pri spodbujanju in promociji varovanja okolja in narave (predstavlja novost, je zanimiv po vsebini, predstavlja nov pristop k varovanju okolja ali ozaveščanju...),
	+ projekti, ki bodo promovirani in predstavljeni širši javnosti v medijih ter sredstvih javnega obveščanja.

**Predmet sofinanciranja ne bodo:**

* + redne dejavnosti društva, zavoda ali druge ustanove, kot so npr. organizacija počitnic, izletov, taborov in letovanj,
	+ stroški vezani na redno dejavnost, kot so npr. najemnina za poslovni prostor, naročnina za telefon, plača redno zaposlenega, razna izobraževanja
	+ članarine,
	+ investicije in investicijsko vzdrževanje,
	+ osnovna sredstva.

## Upravičenost stroškov

Upravičeni stroški, ki jih Mestna občina Nova Gorica sofinancira v okviru tega javnega razpisa, morajo biti navedeni v razpisni dokumentaciji, in so:

* nujno potrebni za kvalitetno izvedbo prijavljenega projekta in so vezani izključno na izvedbo projekta na območju Mestne občine Nova Gorica,
* opredeljeni v vlogi prijavitelja,
* razumni in utemeljeni z načeli dobrega finančnega poslovanja, predvsem glede cenovne primernosti in stroškovne učinkovitosti,
* dejansko nastali,
* transparentni in preverljivi,
* temeljijo na verodostojnih knjigovodskih in drugih listinah, so evidentirani na računih izvajalca v skladu z veljavnimi računovodskimi načeli in so opredeljeni v skladu z zahtevami obstoječe zakonodaje,
* izkazani s preverljivimi dokazili (računi, pogodbe, potrdila o izvedenih plačilih in druga obračunska dokumentacija).

Neupravičeni stroški za izvedbo projekta predstavljajo breme, ki ga nosi izvajalec.

## Višina razpoložljivih in zaprošenih sredstev za sofinanciranje

Višina razpoložljivih sredstev za javni razpis za leto 2025 znaša 10.000,00 EUR.

Mestna občina Nova Gorica si pridržuje pravico do spremembe višine razpoložljivih sredstev v primeru, da se razpoložljiva sredstva spremenijo v proračunu Mestne občine Nova Gorica za leto 2025.

Projekti morajo biti zaključeni **najkasneje do 28. oktobra 2025,** kar pomeni, da mora Mestna občina Nova Gorica končno poročilo prejeti najkasneje do navedenega datuma.

Višina zaprošenih sredstev za sofinanciranje projekta, ki se bo izvedel v letu 2025, je omejena. Prijavitelj lahko na podlagi tega javnega razpisa zaprosi za sofinanciranje do največ 80% vrednosti projekta, hkrati pa višina zaprošenega zneska ne sme presegati 2.000,00 EUR.

Vloga mora vsebovati vse dokumente, skladno z razpisno dokumentacijo.

## Razpisni kriteriji

Vloge prijaviteljev na javni razpis se bodo ocenjevale po naslednjih kriterijih:

|  |  |
| --- | --- |
| **Kriterij 1 - Vsebinska ocena projekta:** | **Število možnih točk: do 70 točk** |
| * vsebinska zaokroženost projekta, celovitost, aktualnost,
 | do 10 točk |
| * ustvarjalnost, inovativnost v pristopu in izvedbi,
 | do 10 točk |
| * prispevanje k večji ozaveščenosti in izobraževanju o varstvu okolja,
 | do 10 točk |
| * promocijski načrt,
 | do 10 točk |
| * načrtovani doseg ciljnih skupin,
 | do 10 točk |
| * aktivnosti vezane na letošnjo

temo Evropskega tedna mobilnosti »Mobilnost za vse« | do 20 točk |
| **Kriterij 2 - Organizacijska in tehnična zahtevnost projekta** | **Število možnih točk: do 20 točk** |
| * aktivnosti trajajo več kot 1 mesec,
 | 10 točk |
| * aktivnosti se izvajajo v času Evropskega tedna mobilnosti med 16. in 23. 9. 2025.
 | 10 točk |
| **Skupaj** | **Do 90 točk** |

|  |  |
| --- | --- |
| **Kriterij 3 – Finančna ustreznost projekta**  | **Število možnih točk: do 10 točk** |
| * finančna konstrukcija projekta je podana pregledno, realno in ekonomično,
 | 5 točk |
| * izkazuje večji delež lastnih sredstev oz. sredstev drugih virov financiranja (ministrstva, sredstva EU, itd.), nad 20% lastnih sredstev.
 | do 5 točk |
| **Skupaj** | **Do 10 točk** |

Podrobnejša obrazložitev kriterijev in meril je razvidna iz razpisne dokumentacije.

Najvišje možno število točk za posamezen projekt znaša 100 točk.

**Izračun vrednosti sofinanciranja projektov**

Končno število točk za posamezen projekt se izračuna kot povprečna ocena članov strokovne komisije, ki projekt ocenijo.

Strokovna komisija razvrsti prijavljene projekte od najvišje do najnižje ocenjenega; sofinancirajo se projekti, ki dosežejo minimalno 50 točk.

Sofinancira se projekte, ki dosežejo višje število točk, in sicer po vrstnem redu glede na višino razpisanih sredstev, ki v celoti zadostujejo za pokrivanje odobrenih stroškov. V primeru, da preostanek razpisanih sredstev ne zadostuje za kritje upravičenih stroškov posameznega projekta, se ta projekt preskoči in se ga ne sofinancira; sofinancira pa se naslednji projekt z najvišjim številom točk in za katerega je na razpolago dovolj sredstev.

Če sredstva ne zadostujejo za kritje celotnega deleža upravičenih stroškov za zadnji projekt, ki bi se uvrstil v sofinanciranje, se le-tega ne sofinancira in ostane del sredstev nerazporejen.

V primeru, da pri ocenjevanju dva ali več projektov doseže enako število točk in to vpliva na sofinanciranje glede na obseg razpoložljivih sredstev, komisija določi prioriteto sofinanciranja na naslednji način:

- sofinancira se projekt, ki doseže več točk po Kriteriju 1,

- v primeru enakega števila točk po Kriteriju 1 se sofinancira projekt, ki doseže več točk po Kriteriju 2,

- v primeru enakega števila točk po obeh kriterijih se opravi žreb.

Financira se tolikšno število projektov kolikor je razpoložljivih finančnih sredstev.

Predlog višine sredstev sofinanciranja za posamezen projekt se določi na podlagi določb iz tega javnega razpisa, rezultatov ocenjevanja, višine upravičenih zaprošenih sredstev s strani prijavitelja ter višine razpisanih sredstev.

## Izvedba postopka

Postopek se izvede v skladu s Pravilnikom o postopkih za izvrševanje proračuna Republike Slovenije.

Za ocenjevanje in vrednotenje ustreznih vlog prispelih na javni razpis župan Mestne občine Nova Gorica imenuje 3-člansko strokovno komisijo.

Do sprejema odločitve o dodelitvi sredstev lahko župan postopek javnega razpisa ustavi. Župan sprejme sklep o ustavitvi postopka, ki se objavi na način, kot je bilo objavljeno besedilo javnega razpisa.

O izidu razpisa bodo prijavitelji pisno obveščeni predvidoma v roku 60 dni od roka za oddajo vlog.

Z izbranimi prijavitelji programov bodo sklenjene pogodbe o sofinanciranju, s katerimi bodo določeni pogoji in način koriščenja proračunskih sredstev.

Prijavitelj mora podpisano pogodbo vrniti v 8 dneh od prejema, sicer se šteje, da je umaknil vlogo za pridobitev sredstev in da je Mestna občina Nova Gorica prosta obveznosti, ki bi zanjo izhajale iz sklepa o sofinanciranju.

Natančnejša določila o izvedbi in sofinanciranju odobrenega projekta so določena v osnutku pogodbe, ki je del razpisne dokumentacije.

## Razpisna dokumentacija

Prijavitelj mora vlogo na javni razpis oddati izključno na obrazcih razpisne dokumentacije, in predložiti:

* v celoti izpolnjen prijavni obrazec,
* obvezne priloge k prijavnemu obrazcu,
* parafiran vzorec pogodbe.

Vloga je popolna, če vsebuje vse zgoraj navedene dokumente, ki so podrobneje opredeljeni v razpisni dokumentaciji.

Za formalno nepopolno vlogo se šteje:

* vloga, ki ne vsebuje obveznih prilog,
* vloga, ki ne vsebuje vseh obveznih dokazil in drugih sestavin v skladu z razpisno dokumentacijo.

Na podlagi ugotovitve, da je pravočasna vloga formalno nepopolna, komisija v roku 8 dni od dneva odpiranja pisno pozove stranko k dopolnitvi vloge. Vlogo je dovoljeno dopolnjevati le v tistem delu, ki se ne nanaša na ocenjevanje programov in projektov, in sicer v roku 5 delovnih dni.

Za neupravičeno osebo se šteje prijavitelj vloge, ki ne izpolnjuje razpisnih pogojev.

Zavržene bodo vloge:

- tistih prijaviteljev, ki ne bodo izpolnjevali pogojev, določenih v besedilu tega javnega razpisa in razpisne dokumentacije,

- ki ne bodo poslane v roku in na način, ki je določen v 4. in 10. točki besedila tega javnega razpisa,

- ki ne bodo vsebovale vseh dokazil in drugih sestavin, ki jih zahteva besedilo javnega

 razpisa in razpisne dokumentacije ter ne bodo dopolnjene v roku za dopolnitev vloge

 (nepopolne vloge).

Zavrnjene bodo vloge:

* tistih prijaviteljev, katerih vloge bodo ocenjene z manj kot 50 točkami.

Razpisna dokumentacija je od dneva objave do izteka prijavnega roka dosegljiva na spletni strani Mestne občine Nova Gorica [www.nova-gorica.si](http://www.nova-gorica.si) pod rubriko Razpisi. Dodatne informacije v zvezi z javnim razpisom lahko zainteresirani dobijo v času uradnih ur na tel. št. 05/335 0 351 (Ana Kobe) ali preko elektronskega naslova: ana.kobe@nova-gorica.si.

## Razpisni rok

Javni razpis se prične 25.4.2025 in se zaključi 19.5.2025.

## Realizacija projektov ter poraba sredstev

Prijavljeni projekti morajo biti v celoti realizirani najkasneje do 28.10.2025.

Natančni roki, v katerih morajo biti projekti realizirani in sredstva porabljena ter obseg in dinamika izplačil s strani Mestne občine Nova Gorica so določeni v vzorcu pogodbe o sofinanciranju projekta, ki je sestavni del razpisne dokumentacije.

Mestna občina Nova Gorica bo odobrena sredstva za sofinanciranje projektov nakazovala skladno z veljavnimi predpisi o izvrševanju proračuna.

Podrobnejša navodila o predložitvi dokazil o realizaciji projekta in o porabi sredstev ter načinu dokazovanja sredstev se določi v razpisni dokumentaciji.

## Način predložitve in vsebina vlog

Prijavitelji morajo vloge oddati po pošti kot priporočeno pošiljko na naslov: Mestna občina Nova Gorica, Trg Edvarda Kardelja 1, 5000 Nova Gorica, ali jo osebno oddati v sprejemni pisarni Mestne občine Nova Gorica (pritličje desno, soba 12), z oznako »Javni razpis za projekte s področja varstva okolja 2025 – NE ODPIRAJ«. Na hrbtni strani ovojnice mora biti naveden tudi naziv in naslov prijavitelja.

Za pravočasno se šteje vloga, ki je do izteka roka, to je najkasneje do 19.5.2025, oddana na pošti kot priporočena pošiljka oziroma je do tega dne vložena v sprejemno pisarno Mestne občine Nova Gorica (pritličje desno/soba 12).

V primeru dopolnjevanja vloge, ki jo prijavitelj lahko dopolnjuje do izteka roka za prijavo na javni razpis, je potrebno poleg oznake javnega razpisa ter naziva in naslova prijavitelja navesti tudi besedo »Dopolnitev«.

## Odpiranje vlog in obveščanje o izidu

Predvideni datum odpiranja vlog bo v četrtek, 22.5.2025, ob 13.00 uri v prostorih Mestne občine Nova Gorica.

Odpiranju vlog sme prisostvovati vsak prijavitelj, ki kandidira na javnem razpisu.

Na podlagi predloga strokovne komisije bo o izbranih, zavrnjenih in zavrženih vlogah odločil župan ali oseba, ki je od njega pooblaščena. Zoper izdane sklepe ni pritožbe, možen je upravni spor.

Mestna občina Nova Gorica bo najkasneje v roku 60 dni od roka za oddajo vlog s sklepom obvestila prijavitelje o odobritvi ter deležu sofinanciranja ali o zavrnitvi sofinanciranja projekta. Rezultati javnega razpisa bodo objavljeni na spletni strani Mestne občine Nova Gorica.

Mestna občina Nova Gorica

Samo Turel

ŽUPAN